**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 18.01.2018, ora 08.00 – 19.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.01.2018, ora 07.00**

**RÂURI**

**Debitele au fost în creștere prin propagare** pe cursurile inferioare ale râurilor Crasna, Barcău, Crișul Repede, Bega Veche, Bega, Bârzava, Caraș, Nera, cursurile mijlocii și inferioare ale Someșului, Crișului Negru, Crișului Alb, Mureșului, Ialomiței, Buzăului și Bistriței, in scădere pe râurile din bazinele superioare ale Crasnei, Barcăului, Crișurilor, Begăi, Timișului, Bârzavei, Carașului, Nerei, Jiului, Argeșului, Ialomiței, Buzăului, bazinele superioare și mijlocii ale Mureșului și Oltului și relativ staționare pe celelalte râuri. Creșteri mai însemnate de niveluri și debite s-au înregistrat pe cursul inferior al Timișului datorită propagării viiturii formate anterior.

Mici creșteri de niveluri și debite datorită precipitațiilor căzute în interval, cedării apei din stratul de zăpadă și propagării s-au mai înregistrat și pe unele râuri mici din vestul și nord-vestul țării.

Se situează peste **COTA DE ATENŢIE** râul Bega Veche la staţia Pişchia (100+16)-jud.TM.

În interval s-a situat peste **COTA DE INUNDAȚIE** râul Bega la stația hidrometrică Balinț (550+11)-jud.TM.

Formaţiunile de gheaţă (gheaţă la maluri, năboi, pod de gheaţă) s-au menţinut fără modificări importante, exceptând râurile din nordul țării, unde au fost în ușoară intensificare și extindere.

 Debitele se situează în general la valori între 30-90% din normalele lunare, exceptând râurile din bazinele hidrografice: Vişeu, Iza, Someşul Mare, Crișuri, Caraș, Nera, Argeș, Prahova, Trotuş, cele din Dobrogea, bazinele superioare ale Barcăului, Mureșului, Arieșului, Târnavelor, Jiului, bazinele superioare și mijlocii ale Begăi, Timișului, Bârzavei, bazinul inferior al Mureșului, unde au valori în jurul și peste mediile multianuale lunare.

**Debitele vor fi în general staţionare,** exceptând cursurile inferioare ale râurile Someș, Mureș, Bega Veche, Bega, Timiș, Bârzava, Ialomița, Buzău, Bistrița, unde vor fi în creştere prin propagare și cursurile inferioare ale Crasnei, Barcăului, Crișurilor, unde vor fi în scădere.

Creșteri mai însemnate de niveluri și debite se pot înregistra pe cursul inferior al Timișului datorită propagării viiturii formate anterior.

Se va situa peste **COTA DE ATENŢIE** râul Timiș la stația hidrometrică Grăniceri (600+80)-jud.TM.

Sunt posibile mici creșteri de niveluri și debite datorită precipitațiilor prevăzute, cedării apei din stratul de zăpadă și propagării pe unele râuri din Crișana și Banat.

 Formaţiunile de gheaţă (gheaţă la maluri, năboi, pod de gheaţa) se vor menţine fără modificări importante. Se va intensifica curgerea de năboi pe râurile din nordul și centrul țării.

**DUNĂRE**

**Debitul la intrarea în ţară (secţiunea Baziaş) în intervalul 18.01 – 19.01.2018 a fost in scădere, având valoarea de 7500 m3/s**, peste media multianuală a lunii ianuarie (4950 m3/s).

 În aval de Porţile de Fier debitele au fost în scădere pe sectorul Gruia – Giurgiu şi în creştere pe sectorul Oltenița – Tulcea.

 **Debitul la intrarea în ţară (secţiunea Baziaş) va fi in scădere (7300 m3/s).**

În aval de Porţile de Fier debitele vor fi în scădere pe sectorul Gruia – Oltenița şi în creştere pe sectorul Călărași – Tulcea.

**2.** **Situaţia meteorologică în intervalul 18.01.2018, ora 09.00 – 19.01.2018, ora 06.00**

**ÎN ŢARĂ**

**Administraţia Naţională de Meteorologie (A.N.M.) a emis în data de 18.01.2018, la ora 17.00, o actualizare de avertizare meteorologică nr. 5, astfel:**

**Mesaj 1: Avertizare Meteo**

**COD PORTOCALIU – în Carpații Meridionali și Carpații de Curbură - vânt tare, zăpadă troienită; în județul Tulcea - vânt puternic, ninsori viscolite și zăpadă spulberată, în intervalul 18.01.2018, ora 17-ora 23.**

**Astfel în Carpații Meridionali și în Carpații de Curbură, viteza vântului la rafală va depăși 80…90 km/h, iar pe creste se vor mai atinge 100 – 120 km/h troienind zăpada.**

 **În județul Tulcea vor mai fi rafale ale vântului de 80…90 km/h, temporar va ninge și va fi viscol, iar vizibilitatea va fi redusă**

**COD GALBEN -** intensificări susținute ale vântului, zăpadă spulberată, în intervalul 18.01.18, ora 17-19.01.18, ora 01**. Astfel în intervalul menționat în județele Vaslui, Vrancea, Galați, Brăila și Constanța, iar în a doua parte a nopții și în Carpații Meridionali, Carpații de Curbură și în județul Tulcea vor mai fi intensificări ale vântului cu viteze la rafală, în general, între 60 și 80 km/h, spulberând zăpada.**

**Mesaj 2:** **Informare meteorologică,** vizând intensificări ale vântului, precipitații mai ales sub formă de lapoviță și ninsoare, în intervalul 19.01.18, ora 01-15, zone afectate Crișana, Maramureș, Transilvania, Carpații Meridionali și de Curbură. Astfel În intervalul menționat în Crișana, Maramureș și local în Transilvania vor fi precipitații mai ales sub formă de lapoviță și ninsoare, în general, moderate cantitativ, iar vântul la rafală va avea viteze cuprinse între 50 și 70 km/h trecător viscolind ninsoarea. Pe arii restrânse va fi polei.

 În Carpații Meridionali și de Curbură rafalele vor atinge 60...70 km/h, iar pe creste 80...85 km/h spulberând zăpada depusă.

**Atenţionare meteorologică, Cod Galben, vizând** intensificări susținute ale vântului, ninsori în general moderate cantitativ și viscolite, în intervalul 19.01.18, ora 01-15, pentru Munții Apuseni și local în Carpații Orientali. Astfel în Munții Apuseni și local în Carpații Orientali, mai ales la altitudini mari, vântul va avea intensificări susținute, cu viteze la rafală de peste 85...90 km/h. Va ninge în general moderat cantitativ, și va fi viscol.

Această avertizare meteorologicăa fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

*Mesaj 1: Avertizare meteorologică:*

*-* *Alba, Argeş, Braşov, Buzău, Covasna, Dâmboviţa, Gorj, Hunedoara, Prahova, Sibiu, Vâlcea, Vrancea şi Tulcea (13 prefecturi) – COD PORTOCALIU.*

*-* *Alba, Argeş, Braşov, Brăila, Buzău, Constanţa, Covasna, Dâmboviţa, Gorj, Galaţi, Hunedoara, Prahova, Sibiu, Vaslui, Vâlcea, Vrancea şi Tulcea (17 prefecturi) – COD GALBEN;*

*Mesaj 2: Informare şi Atenţionare meteorologică:*

*Alba, Arad, Bihor, Bistriţa-Năsăud, Cluj, Harghita, Hunedoara, Maramureş, Mureş, Neamţ, Satu Mare şi Suceava (12 prefecturi) – COD GALBEN;*

**Valorile termice diurne au fost, în general, apropiate de mediile climatologice** specifice datei, exceptând Câmpia Română, unde au avut abateri pozitive mai mari de 5 grade, caracterizând o vreme caldă. Temperaturile maxime s-au încadrat între -1 grad la Joseni, Întorsura Buzăului și Brașov și 10 grade la București-Filaret. În cea mai mare parte a zilei, înnorările au persistat în estul țării și în zona montană, iar în rest cerul s-a degajat treptat. În Dobrogea au predominat ninsorile, moderate cantitativ pe raza județului Tulcea, unde trecător s-au semnalat descărcări electrice, iar la începutul nopții a nins slab în Delta Dunării. Precipitații slabe au mai fost - în sud-estul Munteniei, sub formă de ploaie, lapoviță și ninsoare și doar ninsori, local la munte și pe arii restrânse în Moldova, iar în primele ore ale intervalului și în Dealurile de Vest și în Transilvania. Noaptea, înnorările au cuprins regiunile vestice, nordice și centrale și au căzut precipitații, ploi în nordul Crișanei și mixte în nordul Transilvaniei și predominant ninsori în Maramureș, zona Munților Apuseni și nordul Carpaților Orientali. Vântul a prezentat intensificări în regiunile sudice și estice, unde rafalele au atins și depășit 50...70 km/h, iar în zona montană și în Delta Dunării a suflat tare, cu viteze ce au depășit, pe crestele Carpaților Meridionali și de Curbură 90...100 km/h, până la 138 km/h în Munții Țarcu și 140 km/h la Gura Portiței, visolind ninsoarea. Aseară, la ora 20, stratul de zăpadă avea grosimi - în platformele stațiilor meteorologice - de până la 169 cm la munte în Masivul Făgăraș, 31 cm în Moldova, 5 cm în Maramureș, local în Dobrogea - până la 16 cm, în Oltenia - până la 22 cm și Transilvania -până la 15 cm și izolat în Muntenia - până la 6 cm și în Banat - până la 2 cm. În zona montană înaltă sunt troiene de până la 4 m la Bâlea Lac, 3,5 m la Vf. Omu și Călimani și 1,9 m la Ceahlău Toaca. La ora 06, temperatura aerului avea valori cuprinse între -14 grade la Întorsura Buzăului și 4 grade la Oravița.

***Observație:*** *începând de ieri, de la ora 06, au fost în vigoare 11 mesaje privind fenomene meteorologice periculoase imediate, 2 avertizări -* ***cod portocaliu*** *- emise de către SRPV Constanța și 9 atenționări - cod galben - 5 emise de către CNPM București, pentru Muntenia, 3 de către SRPV Craiova și 1 de SRPV Cluj-Napoca.*

**LA BUCUREŞTI**

**Valorile termice diurne s-au menținut mai ridicate** decât în mod normal la această dată, înregistrându-se o maximă de 9 grade la Afumați și Băneasa și 10 grade la Filaret. Cerul a mai prezentat înnorări în prima parte a zilei, apoi s-a degajat treptat. Vântul a suflat slab și moderat. La ora 06, se înregistrau -2 grade la stația meteo Băneasa, -1 grad la Filaret și 0 grade la Afumați.

**3. Prognoza meteorologică în intervalul 19.01.2018, ora 09.00 – 20.01.2018, ora 09.00**

**ÎN ŢARĂ**

**În vestul, nordul și centrul țării, înnorările vor persista** și vor cădea precipitații, mai ales sub formă de ploaie - ziua și predominant ninsori noaptea. La munte va ninge. În restul teritoriului, cerul va fi variabil cu înnorări și precipitații slabe, însă pe arii mai restrânse, îndeosebi sub formă de ploaie. Vor fi condiții de polei. Punctiform, în Banat și în Transilvania și local în zona Carpaților Occidentali și Meridionali, cantitățile de apă vor fi mai însemnate (10-15 l/mp, iar izolat la altitudini mari - peste 20 l/mp). Vântul va continua să prezinte intensificări la munte, în special pe creste, cu viteze mai mari în zona Munților Apuseni și nordul Carpaților Orientali, unde temporar va viscoli ninsoarea, iar în celelalte regiuni va sufla slab și moderat. Regimul termic va fi caracterizat de valori ușor peste mediile multianuale specifice perioadei.  Temperaturile maxime vor fi cuprinse, în general, între 2 și 11 grade, iar cele minime între -6 și 3 grade. Pe spații mici, din sudul țării, este posibil să se formeze ceață, la sfârșitul intervalului.

**LA BUCUREŞTI**

**Cerul va fi mai mult senin în cursul zilei,** iar noaptea se va înnora. Condițiile de precipitații vor fi reduse, dar este posibil să se formeze ceață. Vântul va sufla slab și moderat. Temperatura maximă va fi de 10...11 grade, iar cea minimă de -3...-1 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 18 ianuarie 2018 ora 20 – 19 ianuarie 2018 ora 20.**

**STAREA STRATULUI DE ZĂPADĂ în data de 18.01.2018, ora 14:**

În ultimele 24 de ore, vremea s-a răcit. Cerul a fost noros şi pe arii extinse a nins dar la altitudini de sub 1200 m temporar s-au semnalat ploi şi lapoviţe în cursul zilei de ieri. Vântul a suflat în general moderat, cu intensificări temporare care au depăşit 60-80 km/h, iar pe creste 100-110 km/h, spulberând şi troienind zăpada. Local s-a semnalat ceaţă. Stratul de zăpadă a crescut cu 20-45 cm şi măsura la ora 14: 162 cm la Bâlea-Lac, 124 cm la Vârful Omu, 53 cm la Fundata, 51 cm la Predeal şi 48 cm la Sinaia.

**EVOLUŢIA VREMII PENTRU INTERVALUL 18.01.2018 ora 20 – 19.01.2018 ora 20:**

Vremea se va încălzi uşor. Cerul va fi temporar noros şi local începând cu după-amiaza zilei de mâine se vor semnala precipitaţii predominant sub formă de ninsoare. Vântul va sufla în general moderat, cu intensificări temporare ce vor depăşi 60-80 km/h, iar pe creste 100 km/h, viscolind sau spulberând zăpada. Local se va semnala ceaţă asociată trecător şi cu depuneri de chiciură în zonele înalte.

**Peste 1800 m:** temperaturi minime: -12 la -9 gr.C; temperaturi maxime: -9 la -4 gr.C

**Sub 1800 m:** temperaturi minime: -9 la -6 gr.C; temperaturi maxime: -4 la 1 gr.C

**STABILITATEA şi EVOLUŢIA STRATULUI de ZĂPADĂ:**

 **La altitudini de peste 1800 m: RISC MARE (4)**

Stratul de zăpadă a crescut în cea mai mare parte a zonei montane monitorizate cu 20-40 cm, iar pe văi şi în zonele adăpostite sunt formate troiene şi acumulările de zăpadă pot fi mai importante. În partea superioară a stratului de zăpadă regăsim un strat instabil de 30-45 cm, alcătuit din zăpada recent căzută şi depus peste straturile mai vechi de zăpadă. Declanşarea avalanşelor este probabilă chiar şi printr-o slabă încărcare pe numeroase pante suficient de înclinate. În anumite situaţii sunt aşteptate declanşări spontane de avalanşe medii şi mari.

**La altitudini mai mici de 1800 m**: **RISC ÎNSEMNAT (3)**

Stratul de zăpada a crescut semnificativ astfel încât, stratul instabil, atinge şi aici 20-40 cm, putând fi chiar mai mare la altitudini de 1600-1800 m şi pe firul văilor. Declanşarea avalanşelor este posibilă chiar şi la supraîncărcări slabe, pe pantele mai inclinate, iar în cazuri izolate sunt posibile şi declanşări spontane de avalanşe medii şi cateodată chiar mari la altitudini de 1600-1800 m.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş informează despre un eveniment de poluare locală a apei râului Mureş, d**atorită precipitaţiilor abundente, **în data de 17.01.2018 la ora 16.50, fiind rupt sigiliul de la staţia de epurare Tampa**, aparţinând de operatorul de servicii de epurare local, Apa Prod Simeria, jud. Hunedoara, **apa uzată fiind evacuată direct în Canalul Batiz, afluent al r. Mureş**. Se va reveni cu informaţii suplimentare.

**A.B.A. Siret Bacău** revine cuinformaţii referitoare la poluarea accidentală din data de 17.01.2018, cu 90 l de gazolină (condens) a pârâului Urmeniș (afluent de stânga al râului Trotuș) în zona Hangani a municipiului Moinești, jud. Bacău, din cauza fisurării unei conducte de refulare gaze de la Staţia de compresoare Moineşti la G2P Comăneşti de 16 ţoli, aparținând O.M.V. Petrom, pe tronsonul care subtraversează cursul de apă. Fenomenul s-a manifestat sub formă de irizații pe cursul de apă Urmeniş. Echipa de intervenție O.M.V. Petrom a luat măsuri imediate de limitare şi stopare a fenomenului:

 - a oprit transportul de gaze prin această conducta, s-au inchis ventilele secţionare;

 - fisura de la conducta de transport gaze a fost identificată şi este în curs de remediere;

 - s-a acţionat cu o echipă de 14 muncitori;

 - s-a decopertat pământul din zona unde au apărut irizaţii;

 - au fost montate baraje plutitoare şi s-a împrăştiat material absorbant;

 -Spillsorbul infectat cu produs petrolier este colectat de echipa de intervenţie, depozitat în butoaie şi transportat la decantorul de produse petroliere Depozitul Comăneşti;

 - s-au dispus lucrări de ecologizare a zonei şi măsuri de monitorizare pentru evitarea poluărilor accidentale;

 - s-au prelevat probe de apă de pe pr. Urmeniş ce vor fi analizate de către laboratorul ABA Siret; Se va reveni cu informaţii dupa analizarea probelor de apă prelevate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 17.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează telefonic că î**n data de 18.01.18, la ora 14.16. s-a produs o ruptură a conductei de gaz de pe strada Mitropolit Veniamin Costache, nr. 23 bis, din Mun. Constanţa, jud. Constanţa, în urma căderii unui copac, datorită rafalelor de vânt**. S-au asigurat măsuri PSI de către ISU Constanţa.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.01.2018 - 18.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE